Ljósmyndarýni verður haldin í fimmta skipti á Ljósmyndahátíð Íslands dagana 17. og 18. janúar 2020 og er það Ljósmyndasafn Reykjavíkur ( Borgarsögusafn ) sem hefur veg og vanda af skipulagningu hennar . Markmiðið með ljósmyndarýninni er að útvíkka tengslanet milli ljósmyndara í öllum greinum og listamanna sem vinna með miðilinn og veita þeim ráðleggingar og endurgjöf um verk sín . Ljósmyndarýni er 20 mínútna fundur þar sem ljósmyndari / listamaður mætir með myndir sínar , á pappír eða á stafrænu formi og sýnir viðkomandi rýnanda . Um er að ræða bæði erlenda og íslenska rýnendur , sem eru sérfræðingar í sínu fagi , ýmist safn - og / eða sýningastjórar á söfnum og galleríum eða ritstjóra ljósmyndatímarita . Auk þess að veita þátttakendum umsögn um verk þeirra getur þátttaka í ljósmyndarýni haft í för með sér ýmis tækifæri eins og boð á erlendar hátíðir og / eða sýningaþátttöku innanlands sem utan .